**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 07.11.2018, ora 08.00 – 08.11.2018, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 08.11.2018, ora 07.00**

**RÂURI**

**Debitele au fost, în general, staționare,** exceptând cursurile Crişului Repede, Crişului Negru, Crişului Alb şi cursul inferior al Mureşului, unde au fost în scădere. Debitele se situează la valori cuprinse între 30-90% din mediile multianuale lunare, mai mari (în jurul și peste normalele lunare) pe cursul superior și mijlociu al Moldovei, cursul superior al Trotușului, cursurile mijlocii ale Siretului și Bistriței şi mai mici (10-30% din mediile multianuale lunare) pe râurile: Tur, Lăpuș, Moravița, Nera, Cerna, Bârlad, Jijia, pe unii afluenţi din bazinele hidrografice Crișul Negru (Valea Roșie, Holod, Teuz), Crișul Alb (Bănești, Sighișoara), Mureș (Luț, Comlod, Vișa, Secaș, Râul Mare, Râul Galben), Jiu (Jaleş, Coşuştea) şi bazinul superior al Argeşului (R. Doamnei, Vâlsan, Argeşel). Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi, în general, staționare**.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară (secţiunea Baziaş) în intervalul 07.11 – 08.11.2018 a fost în scădere, având valoarea de 3900 m3/s**, sub media multianuală a lunii noiembrie (4650 m3/s).

În aval de Porţile de Fier debitele au fost în scădere la Gruia și în creștere pe sectorul Calafat – Tulcea.

**Debitul la intrarea în ţară (secţiunea Baziaş) va fi în scădere (3800 m3/s).**

În aval de Porţile de Fier debitele vor fi în scădere pe sectorul Gruia – Calafat si în creştere pe sectorul Bechet – Tulcea.

**2.** **Situaţia meteorologică în intervalul 07.11.2018, ora 09.00 –08.11.2018, ora 06.00**

**ÎN ŢARĂ**

**În regiunile sudice și sud-estice vremea a fost în general închisă** și izolat s-au semnalat ploi slabe sau burniță în Oltenia, nord-vestul Munteniei și în sudul Banatului, iar valorile termice diurne s-au situat în jurul mediilor multianuale. În restul teritoriului cerul a fost mai mult senin, vremea fiind în continuare caldă pentru această dată, chiar deosebit de caldă, local în regiunile intracarpatice și la munte, unde s-au înregistrat abateri termice pozitive de până la 8...9 grade. În centrul și nord-vestul țării, pe suprafețe mici a fost ceață. Vântul a suflat slab și moderat, trecător cu unele intensificări în sudul Banatului și în nordul Moldovei. Temperaturile maxime s-au situat între 7 grade la Câmpulung și Toplița și 21 de grade la Gurahonț și Holod. La ora 06.00, temperatura aerului era cuprinsă între -8 grade la Miercurea Ciuc și 14 grade la Mangalia.

**OBSERVAȚII** - *De ieri dimineață de la ora 06.00 au fost în vigoare  6 atenționări cod galben pentru fenomene meteorologice periculoase imediate, emise precum urmează: 4 de SRPV Sibiu, 2 de SRPV Cluj.*

**LA BUCUREŞTI**

**Vremea a fost în general închisă,** iar valorile termice diurne au fost apropiate de mediile multianuale. Vântul a suflat slab până la moderat. Temperatura maximă a fost de 13 grade la Afumați și Băneasa și de 14 grade la Filaret, iar la ora 06.00 se înregistrau 9 grade la Afumați și Băneasa și 10 grade la Filaret.

**3. Prognoza meteorologică în intervalul 08.11.2018, ora 09.00 – 09.11.2018, ora 09.00**

**ÎN ŢARĂ**

**În sudul, sud-estul și local în estul teritoriului vremea va fi în general închisă,** cu nebulozitate joasă stratiformă, asociată izolat cu burniță, iar valorile termice diune vor fi apropiate de mediile multianuale. În regiunile intracarpatice, precum și în zonele de munte, vremea va fi caldă și predominant frumoasă cu cerul mai mult senin. Vântul va sufla slab și moderat. Temperaturile maxime se vor încadra între 10 și 19 grade, iar cele minime între -4 grade în estul Transilvaniei și 10 grade pe litoral. Pe arii restrânse, dimineața și noaptea, va fi ceață.

**LA BUCUREŞTI**

**Vremea va fi în general închisă,** iar vântul va sufla slab până la moderat. Temperatura maximă se va situa în jurul valorii de 14 grade, iar cea minimă va fi de 4...6 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**SGA Vâlcea** revine cu informaţii referitoare la mortalitate piscicolă, de circa 500 grame, din data de 01.11.2018, ora 13.10, pe cursul de apă al pârâul Bistriţa, comuna Costeşti, zona islazului comunal Stog, judeţul Vâlcea. Nu se cunoaşte cauza poluării. Salariatii S.G.A. Valcea s-au deplasat în teren pentru prelevare probe de apa şi constatare a fenomenului. S-a identificat faptul că mortalitatea pisicicolă s-a produs în urmă cu câteva zile, peştii find acoperiţi parţial cu mâl, iar branhiile având o culoare maronie. Au fost recoltate 2 probe de apă din pârâul Bistriţa, punct islaz Ştog, la ora 14.40, respectiv 15.20, rezultatele din analize fiind în curs de efectuare. Se va reveni cu informaţii.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate pentru data de 06.11.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană, cu valoarea limită zilnică de 50 µg/mc.

**APM Caraș-Severin şi ISU Caraş Severin** revin cu informaţii referitoare la poluarea cu pulberi în suspensie, a aerului atmosferic, în zona Moldova Veche, începând din data de 06.11.2018, ora 14.00, provenită de la iazurile de decantare SC Moldomin SA Moldova Nouă, jud. Caraș-Severin, cauzată de vântul puternic (viteză vânt 20 km/h, la rafală 29 km/h). În urma informaţiilor primite de la faţa locului fenomenul era în desfăşurare, cu efect local şi transfrontalier, pe malul Fluviului Dunărea, cu Republica Serbia. O echipă din cadrul laboratorului APM Caraş-Severin urma să se deplaseze la data de 07.11.18, la Moldova Nouă pentru prelevări manuale de pulberi în suspensie/30 min. Analizorul automat de PM10 nefelometric de la staţia CS-5 Moldova Nouă este în service la firma SC Orion Europe SRL din data de 02.11.2018, ora 12.00, fiind nefuncţional. Se va reveni cu informaţii suplimentare.

**GNM, Comisariatul Judeţean Dâmboviţa** revine cu informaţii referitoare la izbucnirea, la data de 06.11.2018, ora 15.30, a unui incendiu la Remat SA Târgovişte. Incendiul a fost lichidat la ora 16.50, prin intervenţia a pompierilor ISU sosiţi la faţa locului cu autospeciale. Incendiul s-a produs în timpul operaţiunilor de tăiere cu o foarfecă mecanică. Datorită scânteilor propagate s-a aprins spuma poliuretanică depozitată pe o suprafaţă de cca.150 mp, cu emisii de fum în atmosferă pe timpul incendiului.

**ISU Dolj** revine cu informaţii suplimentare despre **stingerea incendiului izbucnit, la data de 06.11.2018, în jurul orelor 14.00, la SC Adidrad SRL, un centru de dezmembrări auto din Mun. Craiova, jud. Dolj**. Centrul de deşeuri auto, întins pe o suprafaţă de 2.000 de metri pătraţi, este foarte aproape de centrala de termoficare a oraşului, dar şi de unele case din vecinătate, pe care le putea pune în pericol, în caz de extindere a incendiului. Incendiul a fost stins în timpul nopţii de 06-07.11.2018, prin intervenţia a 50 de pompieri cu 13 autospeciale.

1. **În domeniul solului şi vegetaţiei**

**GNM CJ Ilfov** informează telefonic despre **producerea unui incendiu de vegetaţie uscată în zona loc. Glina, la data de 07.11.2018, orele 18.00**. Incendiul este supravegheat şi sub control. Se va reveni cu informaţii suplimentare.

**Garda Forestieră Timiş**, informează despre producerea unor incendii de pădure, ca urmare a propagării focurilor din păşuni şi terenuri agricole, în intervalul 04-06.11.2018, în jud. Caraş Severin:

- 1. **în zona com. Dognecea**, Ocol Silvic Bocşa Română, UP I Dognecea, izbucnit la 04.11.18, ora 18.30, a afectat până acuma **142 ha**, din care arboret 134 ha și plantații de 8,4 ha, acţionează pentru stingere 39 personal silvic, 5 pompieri, 11 cetățeni;

- 2. **în zona com. Dognecea**, Ocol Silvic Bocşa Română, UP IX Dognecea, izbucnit la 04.11.18, ora 18.30, a afectat până acuma **243 ha**, din care arboret 176 ha și plantații de 67,8 ha, acţionează pentru stingere 90 personal silvic, 20 pompieri, 11 cetățeni;

- 3. **în zona com. Brădişoru de Jos**, Ocol Silvic Oraviţa, izbucnit la 05.11.18, ora 16.00, a afectat până acum **153 ha arboret**, acţionează pentru stingere 30 personal silvic, 14 pompieri, 1 polițist, 1 jandarm și 2 cetățeni.

- 4. **în zona. com Buchin**, OS Păltiniş, izbucnit la 04.11.18, ora 09, a afectat **41 ha** din care arboret 39 ha, plantații 2 ha, stins la data de 07.11.2018, ora 03.30, au acţionat pentru stingere 53 personal silvic, 66 pompieri militari, 1 polițist, 7 cetățeni, cu 2 autospeciale, **un elicopter ISU București.**

- 5. **în zona. com Bocşa**, OS Bocşa Montană, izbucnit in 05.11.18, ora 17, a afectat **0,2 ha** arboret, stins la data de 05.11.2018, ora 20.30, au acţionat pentru stingere 5 personal silvic, 5 pompieri militari, 30 cetățeni, cu 1 autospecială**.**

- 6. î**n zona. Mun. Reşiţa**, jud. Caraş Severin, OS Reşiţa, izbucnit la 04.11.18, ora 14, a afectat **11,1** **ha** arboret, stins la data de 05.11.2018, ora 23.00, au acţionat pentru stingere 18 personal silvic, 24 pompieri militari, 1 polițist, 15 cetățeni, cu 2 autospeciale**.**

- 7. **În zona loc. Petros**, jud. Hunedoara, OS Carpatina, composesorat privat Petros, izbucnit la 06.11.18, ora 09.00, afectat până acum **12 ha**, din cauze necunoscute, se intervine cu 8 muncitori silvici și cu **mijloace aeriene, 1 elicopter**.

Pagubele se vor evalua după stingerea completă a incendiilor.

**Garda Forestieră Alba** informează despre producerea unui incendiu de pădure, în zona loc. Ocoliş, Ocolul Silvic Aiud, ca urmare a propagării focului dintr-o păşune învecinată, izbucnit la 07.11.18, ora 11.00, au fost afectate **4 ha de litieră**, izolat şi stins la data de 07.11.2018, ora 13.30, au acționat pentru stingere 4 personal silvic, 20 pompieri militari, cu mijloace de intervenţie specific, bătător, lopeţi PSI, sape**.** S-au sesizat organele de cercetare penală pentru identificarea făptuitorului.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 06.11.2018-07.11.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

 DIRECȚIA DE COMUNICARE ȘI RESURSE UMANE